इन विशेषताओं से समन्वित लघुकथा–संयोजन के लिए लघुकथाकार को कुछ लेखकीय कौशल (क्राफ्ट) के प्रति सावधान होना चाहिए। वास्तव में कुछ गिनती के सिद्ध लघुकथाकारों को छोड़कर 95 प्रतिशत लघुकथाकारों को अपनी लघुकथा को एकाधिक बार लिखने,परखने, संशोधित करने तथा परिवर्द्धित रूप में प्रस्तुत करने की चेष्टा करनी चाहिए। प्रकाशित हो जाने के बाद लघुकथा पर केवल लघुकथाकार का स्वामित्व नहीं रह जाता है, वरन् वह आम जनता की सांस्कृतिक सम्पदा बन जाती है। इसीलिए प्रकाशन–पूर्व कुछ व्यायाम लघुकथाकार तथा उस लघुकथा के स्वास्थ्य के लिए हितकर हो सकता है। इस लेखकीय संपादन–कार्य के लिए अधोलिखित कुछ प्रश्न लघुकथाकार के लिए हैं और वह अपनी लघुकथा के सामने लिखकर स्वयं से प्रश्न क्रम में पूछे और लघुकथा का संशोधन–संपादन स्वयं करे। उदीयमान लघुकथाकार के लिए यह अधिक आवश्यक है।